แนวโน้ม SET บวกต่อ รับแรงเก็งงบ Q1 พ่วง GDP จีนโต 4.5%
ลุ้นแรงเก็งงบ Q1 ดัน SET วันนี้บวกต่อ ฟาก GDP จีนขยายตัว 4.5% มากกว่าที่คาดการณ์ไว้ พร้อมให้แนวต้าน 1,610 จุด แนวรับ 1,590 จุด
ลุ้นแรงเก็งงบ Q1 ดัน  SET วันนี้บวกต่อ ฟาก GDP จีนขยายตัว 4.5% มากกว่าที่คาดการณ์ไว้ พร้อมให้แนวต้าน 1,610 จุด แนวรับ 1,590 จุด
18 เม.ย. 2566

นายชาญชัย พันทาธนากิจ รองผู้อำนวยการสายงานวิจัย บล.เอเซีย พลัส กล่าวว่า แนวโน้มตลาดหุ้นไทยวันนี้คาดว่าแกว่งไซด์เวย์ โดยที่ยังคงไร้ปัจจัยหนุนใหม่เข้ามา แต่อาจจะมีแรงซื้อเก็งกำไรเข้ามาในหุ้นที่คาดมีผลการดำเนินงานไตรมาส 1/66 ออกมาดีช่วยหนุนได้บ้าง โดยเฉพาะกลุ่มหุ้นขนาดใหญ่ โดยให้แนวต้าน 1,610 จุด แนวรับ 1,590 จุด
ขณะที่ สำนักงานสถิติแห่งชาติจีน (NBS) รายงานในวันนี้ว่า ผลิตภัณฑ์มวลรวมภายในประเทศ (GDP) ขยายตัว 4.5% ในไตรมาส 1/2566 เมื่อเทียบเป็นรายปี ซึ่งแข็งแกร่งกว่าที่นักวิเคราะห์ในโพลสำรวจของสำนักข่าวรอยเตอร์คาดไว้ว่าจะขยายตัว 4% หลังจากที่มีการขยายตัว 2.9% ในไตรมาส 4/2565
โดยตลาดการเงินทั่วโลกจับตาตัวเลข GDP ไตรมาส 1 ของจีนอย่างใกล้ชิด หลังจากรัฐบาลจีนประกาศยุตินโยบายซีโร่โควิดซึ่งเคยถูกบังคับใช้เป็นเวลานานถึง 3 ปี และส่งผลกระทบอย่างหนักต่อเศรษฐกิจจีนในช่วงที่ผ่านมา
ส่วนในปี 2565 ตัวเลข GDP จีนขยายตัวเพียง 3% ซึ่งต่ำกว่าเป้าหมายที่รัฐบาลจีนกำหนดไว้ที่ 5.5% ขณะที่เป้าหมาย GDP ในปี 2566 นั้น รัฐบาลจีนกำหนดไว้ที่ประมาณ 5%